b"\n_START_ARTICLE_\nEsgl\xc3\xa9sia de la Missi\xc3\xb3\n_START_SECTION_\nHist\xc3\xb2ria\n_START_PARAGRAPH_\nLa primera construcci\xc3\xb3 eclesi\xc3\xa0stica que s'ubic\xc3\xa0 en La Missi\xc3\xb3 data del 1592, essent bisbe Fra Andreu Capella. Resten alguns vestigis arquitect\xc3\xb2nics de l'antiga construcci\xc3\xb3._NEWLINE_El temple actual fou bastit el 1899 dins l\xe2\x80\x99edifici de l\xe2\x80\x99antic seminari, el qual havia estat cedit -catorze anys abans- a la congregaci\xc3\xb3 dels Missioners Diocesans per voluntat del bisbe Salvador Casa\xc3\xb1as i Pag\xc3\xa8s (1834-1908).\n_START_SECTION_\nDescripci\xc3\xb3\n_START_PARAGRAPH_\nEdifici situat a la cantonada entre el Carrer Sant Josep de Calassan\xc3\xa7 i el Passatge de la Missi\xc3\xb3. L'edifici \xc3\xa9s resultat d'una reforma contempor\xc3\xa0nia, datada als anys seixanta, tot i que encara es conserva la fa\xc3\xa7ana de l'esgl\xc3\xa9sia, datada a finals del XIX. Aquesta destaca pel seu estil ecl\xc3\xa8ctic, per la barreja d'elements cl\xc3\xa0ssics. L'encoixinat s'est\xc3\xa9n fins a la l\xc3\xadnia d'imposta de l'arc de mig punt de la portalada. Sobre l'encoixinat s'alcen quatre pilastres adossades amb capitell corinti, que sustenten un entaulament amb m\xc3\xa8nsules i un entaulament semicircular. S'obre, enmig de la fa\xc3\xa7ana, un gran \xc3\xb2cul circular."